作者:賈島
標題:寄滄州李尚書
內容:滄溟深絕闊，西岸郭東門。戈者羅夷鳥，桴人思嶠猿。威稜高臘冽，煦育極春溫。陂澱封疆內，蒹葭壁壘根。搖鞞邊地脈，愁箭虎狼魂。水縣賣紗市，鹽田煮海村。枝條分禦葉，家世食唐恩。武可縱橫講，功從戰伐論。天涯生月片，嶼頂湧泉源。非是泥池物，方因雷雨尊。沉謀藏未露，鄰境帖無喧。青塚驕回鶻，蕭關陷葉蕃。何時霖歲旱，早晚雪邦冤。迢遞瞻旌纛，浮陽寄詠言。